‘Cyril se hand sigbaar’ in premierskandidate | Netwerk24
Deur Llewellyn Prince 14 Mei 2019 19:12
Dit was Dinsdagoggend politieke kenners se reaksie op die premierskandidate wat die ANC Maandag ná ’n spesiale sitting van sy nasionale uitvoerende komitee in Pretoria aangekondig het.
Dr. Zwelinzima Ndevu, politieke ontleder by die Universiteit Stellenbosch se skool vir openbare leierskap, en Theo Venter, politieke ontleder aan die Noordwes-Universiteit se sakeskool, is dit eens dat die premierskandidaat vir Noordwes nog nie aangestel kan word nie omdat ’n tussentydse taakspan tans daardie provinsie lei.
Oor die ANC se premierskandidate het Ndevu gesê hoewel die meeste van hulle Ramaphosa goedgesind is, is dit sy mening dat die besluit om hulle te benoem berus op ’n ANC-besluit van 2009 dat die party se provinsiale voorsitters ook die premierskandidate moet wees om twee sentrums van mag in provinsies te vermy.
Volgens Venter wys die keuse van premiers ook dat Ramaphosa tans ’n baie sterk kompromis-hand in die ANC se NUK het. “En mens het verwag dat hy premiers sou aanstel wat hom goedgesind is.”
Oscar Mabuyane, Oos-Kaap:
Oscar Mabuyane. Foto: CARA-LEE DORFLING
Neem by Phumulo Masualle as premier oor.
Hy is tans ook die ANC-voorsitter in die provinsie en was tot verlede week se verkiesing LUR vir ekonomiese ontwikkeling, omgewingsake en toerisme.
Sisi Ntombela, Vrystaat:
Sy is ook adjunkpresident van die ANC-vroueliga.
David Makhura, Gauteng:
Beide Ndevu en Venter meen Makhura is Ramaphosa goedgesind.
Sihle Zikalala, KwaZulu-Natal:
Neem oor by Willies Mchunu as premier en is ook
die ANC-voorsitter in die provinsie en voor dit LUR vir ekonomiese ontwikkeling, toerisme en omgewingsake.
Venter meen die aanstelling van Zikalala, voorheen ’n stoere Jacob Zuma-lojalis, is die helderste aanduiding dat die steun in die ANC se NUK na Ramaphosa begin swaai.
Stan Mathabatha, Limpopo:
Ndevu meen omdat Ramaphosa ook persoonlike bande met Limpopo het, is dié provinsie en Mathabatha van sy grootste ondersteuners in die ANC.
Refilwe Mtsweni, Mpumalanga:
Sy het in Maart verlede jaar by David Mabuza as premier oorgeneem toe hy adjunkpresident geword het; sy was voor dit LUR vir samewerkende regering en tradisionele sake.
Dr. Zamani Saul, Noord-Kaap:
Dr. Zamani Saul. Foto: CHARNE KEMP
Vervang Sylvia Lucas as premier en is ANC-voorsitter in die provinsie.
Hy was voor dit ook provinsiale ANC-sekretaris, terwyl hy ook al as munisipale bestuurder van die Pixley ka Seme-munisipaliteit gedien het.
Ndevu en Venter meen albei hy is een van Ramaphosa se grootste ondersteuners.
Alan WindeFoto: ADRIAN DE KOCK
Neem by Helen Zille oor as DA-premier van die Wes-Kaap; was voorheen LUR vir gemeenskapsveiligheid, en voor dit LUR vir ekonomiese geleenthede, toerisme en landbou.
Bykomende bronne: www.gov.za en www.pa.org.za